paragraph_text: U sjevernom dijelu nekropole nalaze se ostatci donjih dijelova zidova građevine, za koju lokalno stanovništvo vjeruje da je bila crkva. Ostatci se sastoje od dijelova tri zida, i to: sjeverni zid (jedini sačuvan u cijelosti) u dužini od 4 m, i širini od 0,6 m, zapadni zid dug 2 m, a istočni zid 2,55 m, s ulazom širine 0,9 m. Iako su zidovi u većini u stanju raspadanja, jasno se vidi mjesto ulaza. Blizu ove građevine stećci su nagomilani zbog pomjeranja, a ispred nje je najveća skupina stećaka, uglavnom dobro obrađenih velikih ploča ili niskih sanduka, a južnije su slabo obrađene tanke ploče i niski sanduci. U tom dijelu groblja šest je ukrašenih spomenika: četiri sanduka i dvije ploče od kojih je jedna (s najviše ukrasnih motiva) prenesena u dvorište crkve sv. Ivana u Hutovu. Na ovom dijelu nekropole dosta je razbacanog kamenja (prirodnog i jedva oklesanog) te dva fragmenta nekog arhitektonskog elementa ukrašenog kanelurama koji su vjerojatno arhitektonski ostatci iz (kasno)antičkog vremena. U južnom dijelu nekropole nekoliko je velikih, dobro obrađenih i neukrašenih sanduka i ploča, većinom ugrađenih u suhozide. Spomenici nisu gusto poredani niti pomjerani kao na sjevernom dijelu. Na ovom dijelu nekropole u većem broju mogu se uočiti stari grobovi s neograđene niskim i tankim pločama.